PASCALIS episcopus seruus seruorum dei. Dilecto filio RAINALDO Vizeliasensi abbati salutem et apostolicam benedictionem. Vizeliacense monasterium ab illustris memorie Gerardo comite fundatum et beato Petro ipsius comitis testamento oblatum, sub beati Petri eius que sancte Romane ecclesiae iure ac protectione consistit. Ceterum Niuernensium comes Willelmus quasdam, sicut accepimus, loco eidem nititur exactiones imponere. Vt uidelicet quotiens eum illuc uenire contigerit cum qualicumque sotiorum numero uoluerit in hospitali domo suscipiatur et de rebus monasterii quandiu ibi manere censuerit procuretur. Vt rei pro suis criminibus puniendi, si in circumadiacenti uilla reperti fuerint, eius conspectui presententur, eius arbitrio puniendi. Vt si aduersus Vizeliacensem abbatem eiusdem loci incole querelam habuerint, ipse illos aduersus abbatem tueatur et sicut ipse preceperit aut iudicauerit, sic ad illos abbas se habeat. Vt si forte inter comitem ipsum et abbatem querela emerserit, comes eum in ius ad curiam suam uocet, ab ipsa militari curia iudicandum. Vt eo inconsulto nullus apostolicae sedis legatus in hospitali suscipiatur domo. Et ut in omnibus expeditionibus suis summarius sibi ab ecclesiae prebeatur Ad hoc etiam, quod mirum ualde nobis est, prorupisse dicitur, ut ipsam beati Petri abbatiam sibi tamquam seculare aliquid audeat uendicare.